PIB Headquarters
कोविड-19 पर पीआईबी का बुलेटिन
• भारत ने पिछले 24 घंटों में अब तक की अधिकतम 20.66 लाख जांच करके एक और नया रिकॉर्ड बनाया।
• दैनिक पॉजिटिविटी दर घटकर 12.45 प्रतिशत रह गई है।
• कुल 19.32 करोड़ से अधिक लोगों को टीके लगाए जा चुके हैं।
• देश में अब तक ऑक्सीजन एक्सप्रेस द्वारा लगभग 14,500 मीट्रिक टन तरल मेडिकल ऑक्सीजन की आपूर्ति की गई।
#Unite2FightCorona
#IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार
लगातार 9वें दिन कोविड-19 से ठीक होने वाले लोगों की संख्या दैनिक नये मामलों से अधिक रही
•पिछले 24 घंटे में 20.66 लाख से ज्यादा जांचें की गई, भारत ने एक बार फिर एक दिन में अधिकतम जांच का नया रिकॉर्ड बनाया है। साथ ही लगातार चार दिनों से देश में 20 लाख से अधिक जांचें की जा रही है।
•दैनिक पॉजिटिविटी दर घटकर 12.45 प्रतिशत रह गई है।
•देश में पिछले 24 घंटे में कुल 20,66,285 जांचें की गई।
•भारत में लगातार 9वें दिन कोविड-19 से ठीक होने वाले लोगों की संख्या दैनिक नये मामलों से अधिक रही। पिछले 24 घंटों में कोविड से 3,57,630 लोग स्वस्थ हुए।
•एक और सकारात्मक घटनाक्रम के तहत भारत में लगातार छठे दिन भी तीन लाख से कम कोविड-19 के दैनिक नए मामले दर्ज किए गए।
•पिछले 24 घंटे में 2,57,299 नए मामले दर्ज किए गए।
•पिछले 24 घंटे में दर्ज किए गए नए मामलों में 10 राज्यों की 78.12 प्रतिशत हिस्सेदारी है। तमिलनाडु में सबसे ज्यादा 36,184 और उसके बाद कर्नाटक में 32,218 नए मामले दर्ज किए गए।
अधिक जानकारी के लिए पढ़ें-https://pib.gov.in/PressReleasePage.aspx?PRID=1720869
राज्यों/केंद्र शासित प्रदेशों को टीके की 21 करोड़ से अधिक खुराक प्रदान की गईं
कोविड-19 टीकाकरण के तीसरे चरण की उदारीकृत और त्वरित रणनीति का कार्यान्वयन एक मई 2021 से शुरू हो गया है।
रणनीति के तहत, हर महीने केंद्रीय औषधि प्रयोगशाला  द्वारा मंजूरी प्राप्त किसी भी निर्माता के टीकों की 50 प्रतिशत खुराक भारत सरकार द्वारा खरीदी जाएगी। भारत सरकार ये खुराक राज्य सरकारों को पूरी तरह से नि:शुल्क उपलब्ध कराना जारी रखेगी जैसा कि पहले किया जा रहा था।
भारत सरकार ने अब तक राज्यों/केंद्र शासित प्रदेशों को कोविड टीके की 21 करोड़ से अधिक खुराक  निःशुल्क श्रेणी और राज्यों द्वारा सीधी खरीद की श्रेणी के माध्यम से प्रदान की है।
अधिक जानकारी के लिए पढ़ें- https://pib.gov.in/PressReleasePage.aspx?PRID=1720833
भारत में टीकाकरण का आंकड़ा बढ़कर 19.32 करोड़ से अधिक हुआ
अंतरिम रिपोर्ट के मुताबिक आज रात 8 बजे तक पूरे देश में टीका लगवाने वालों की कुल संख्या 19.32 करोड़ को पार कर गई। देश में टीका लगवाने वालों की संख्या 19,32,97,222 तक पहुंच गई है।
18 से 44 वर्ष के आयु वर्ग के 6,63,353 लाभार्थियों ने कोविड-19 टीके की पहली खुराक ली और तीसरे चरण का टीकाकरण अभियान शुरू होने के बाद से अब तक 37 राज्यों/केंद्र शासित प्रदेश के कुल 92,73,550 लोगों को टीके की खुराक लगाई जा चुकी है।
अधिक जानकारी के लिए पढ़ें- https://pib.gov.in/PressReleasePage.aspx?PRID=1720816
कोविड राहत सहायता पर अपडेट
भारत सरकार को 27 अप्रैल 2021 से विभिन्न देशों/संगठनों से कोविड-19 राहत चिकित्सा आपूर्ति और उपकरणों की अंतर्राष्ट्रीय सहायता मिल रही है। इन्हें राज्यों और केंद्र शासित प्रदेशों में तेजी से भेजा/वितरित किया जा रहा है जिससे कोविड-19 प्रबंधन की दिशा में उनके प्रयासों को पूरा करने के लिए सहयोग मिल सके।
अब तक कुल 16,530 ऑक्सीजन कंसंट्रेटर; 15,901 ऑक्सीजन सिलेंडर; 19 ऑक्सीजन उत्पादन संयंत्र; 11,416 वेंटिलेटर/बीआईपीएपी; 6.6 लाख रेमडेसिवर की शीशियों को 27 अप्रैल 2021 से 21 मई 2021 तक सड़क और हवाई मार्ग से पहुंचाया/भेजा गया है।
अधिक जानकारी के लिए पढ़ें- https://pib.gov.in/PressReleasePage.aspx?PRID=1720930
म्यूकोर्मिकोसिस के बढ़ते मामलों को देखते हुए एम्फोटेरिसिन बी का नया आवंटन - श्री सदानंद गौड़ा
केंद्रीय रसायन और उर्वरक मंत्री श्री डी. वी. सदानंद गौड़ा ने घोषणा की कि विभिन्न राज्यों में म्यूकोर्मिकोसिस के मामलों की बढ़ती संख्या की विस्तृत समीक्षा के बाद, एम्फोटेरिसिन-बी की कुल 23,680 अतिरिक्त शीशियां आज सभी राज्यों/केंद्र शासित प्रदेशों को आवंटित की गयी हैं।
उन्होंने यह भी बताया कि आवंटन कुल मरीजों की संख्या के आधार पर किया गया है जो देश भर में लगभग 8,848 है।
अधिक जानकारी के लिए पढ़ें- https://pib.gov.in/PressReleasePage.aspx?PRID=1720840
देश में अब तक 224 ऑक्सीजन एक्सप्रेस के द्वारा मिशन मोड में 884 टैंकरों में 14,500 मीट्रिक टन तरल मेडिकल ऑक्सीजन की आपूर्ति की गई
भारतीय रेलवे देश के विभिन्न राज्यों की मांग पर तरल मेडिकल ऑक्सीजन  की आपूर्ति के अपने अभियान पर निरंतर काम कर रहा है। भारतीय रेलवे अब तक देश के विभिन्न राज्यों को 884 टैंकरों में लगभग 14,500 मीट्रिक टन चिकित्सा उपयोग हेतु तरल मेडिकल ऑक्सीजन की आपूर्ति कर चुका है।
इस अभियान के अंतर्गत अब तक 224 ऑक्सीजन एक्सप्रेस की यात्रा पूरी हो चुकी है और विभिन्न राज्यों को राहत पहुंचाई गई है।
इस विज्ञप्ति के जारी किए जाने के समय तक 8 ऑक्सीजन एक्सप्रेस 35 टैंकरों में 563 मीट्रिक टन तरल मेडिकल ऑक्सीजन  लेकर निर्धारित राज्यों में पहुंचने के लिए अपने मार्ग पर चल रही हैं।
अब ऑक्सीजन एक्सप्रेस द्वारा देश के विभिन्न राज्यों में ऑक्सीजन की दैनिक आपूर्ति 800 मीट्रिक टन से अधिक हो गई है।
अधिक जानकारी के लिए पढ़ें- https://pib.gov.in/PressReleasePage.aspx?PRID=1720912
12वीं कक्षा की परीक्षा और व्यावसायिक पाठ्यक्रमों की प्रवेश परीक्षा आयोजित करने पर चर्चा के लिए राज्यों/केंद्र शासित प्रदेशों के साथ कल एक उच्च स्तरीय बैठक का आयोजन किया जाएगा
12वीं कक्षा के लिए परीक्षा और व्यावसायिक पाठ्यक्रमों के लिए प्रवेश परीक्षाओं को आयोजित करने के प्रस्तावों पर चर्चा के लिए कल सभी राज्यों/केन्द्र शासित प्रदेशों के शिक्षा मंत्रियों, शिक्षा सचिवों और राज्य परीक्षा बोर्डों के अध्यक्षों और हितधारकों के साथ एक उच्च स्तरीय वर्चुअल बैठक बुलाई गई है।
बैठक की अध्यक्षता केंद्रीय रक्षा मंत्री श्री राजनाथ सिंह करेंगे। बैठक में केंद्रीय शिक्षा मंत्री श्री रमेश पोखरियाल 'निशंक', केंद्रीय महिला एवं बाल विकास मंत्री श्रीमती स्मृति जुबिन ईरानी और केंद्रीय सूचना एवं प्रसारण मंत्री श्री प्रकाश जावडेकर भी उपस्थिति रहेंगे।
केंद्रीय शिक्षा मंत्री श्री रमेश पोखरियाल 'निशंक' ने राज्यों/केंद्र शासित प्रदेशों को लिखे अपने एक पत्र में कहा है कि शिक्षा मंत्रालय का स्कूल शिक्षा और साक्षरता विभाग एवं सीबीएसई परीक्षा आयोजित करने के संबंध में छात्रों और शिक्षकों की सुरक्षा को ध्यान में रखते हुए विकल्प की तलाश कर रहे हैं। उच्च शिक्षा विभाग भी उच्चतर शिक्षण संस्थानों के लिए परीक्षाओं की तिथियों को अंतिम रूप देने पर विचार-विर्मश कर रहा है।
अधिक जानकारी के लिए पढ़ें-https://pib.gov.in/PressReleasePage.aspx?PRID=1720870
सड़क परिवहन एवं राजमार्ग मंत्रालय ने राज्यों/केंद्र शासित प्रदेशों को तरल ऑक्सीजन के परिवहन की आवश्यकता में वृद्धि को देखते हुए "जोखिमपूर्ण कार्गो" के परिवहन हेतु प्रशिक्षित ड्राइवरों का एक समूह बनाने को कहा
वर्तमान में जारी कोविड-19 महामारी के दौरान, देश के विभिन्न हिस्सों में तरल ऑक्सीजन  के शीघ्र और सुचारु परिवहन पर प्रमुख रूप से ध्यान केन्द्रित किया गया है। इस संबंध में, सड़क परिवहन एवं राजमार्ग मंत्रालय ने यह जानकारी दी है कि मौजूदा नियमों के अनुसार और सीएमवीआर, 1989 के अनुरूप, इस मामले में पर्याप्त प्रशिक्षण के साथ-साथ 'जोखिमपूर्ण कार्गो' लाइसेंस रखने वाले प्रशिक्षित ड्राइवरों को ही तरल ऑक्सीजन  ट्रकों को संचालित करने की अनुमति है इसलिए, प्रशिक्षित ड्राइवरों का एक बड़ा समूह उपलब्ध कराने की तत्काल आवश्यकता है जो 24X7 संचालन को ध्यान में रखते हुए मौजूदा ड्राइवरों के पूरक/ अथवा उन्हें बदलने में सहायक बन सकें।
इस संदर्भ में, मंत्रालय ने राज्यों और केंद्र शासित प्रदेशों को प्रशिक्षित ड्राइवरों का एक समूह बनाने की सलाह दी है और ऐसे 500प्रशिक्षित ड्राइवरों को तुरंत उपलब्ध कराए जाने को कहा है और अगले दो महीनों में इन ड्राइवरों की संख्या को 2500तक बढ़ाया जाना है।
अधिक जानकारी के लिए पढ़ें-https://pib.gov.in/PressReleasePage.aspx?PRID=1720849
सरकार ने ऑक्सीजन कंसंट्रेटर में महत्वपूर्ण घटकों और नवाचारों पर अनुसंधान एवं विकास से जुड़े प्रस्ताव आमंत्रित किए
सरकार की एक नई पहल जल्द ही कोविड-19 महामारी से निपटने के लिए उभरती स्वास्थ्य जरूरतों को पूरा करने के लिए मेक-इन-इंडिया ऑक्सीजन कंसंट्रेटर से संबंधित महत्वपूर्ण घटकों और नवाचारों पर अनुसंधान एवं विकास को उत्प्रेरित करेगी।
इस पहल में विज्ञान और इंजीनियरिंग अनुसंधान बोर्ड  द्वारा शैक्षणिक और अनुसंधान संस्थानों/प्रयोगशालाओं, विश्वविद्यालयों और चिकित्सा संस्थानों, स्टार्ट-अप्स और उद्योगों के वैज्ञानिकों के प्रस्तावों के लिए आमंत्रण शामिल है। एसईआरबी, ऑक्सीजन कंसंट्रेटर  के विकास की जांच और नवाचार करने के लिए विज्ञान और प्रौद्योगिकी विभाग  का एक स्वायत्त निकाय है।
अधिक जानकारी के लिए पढ़ें-https://pib.gov.in/PressReleasePage.aspx?PRID=1720927
डीएसटी द्वारा वित्त पोषित स्टार्टअप द्वारा बनाए इलेक्ट्रोकेमिकल एलिसा जांच से कोविड-19 की कुल एंटीबॉडी केंद्रीकरण का तेजी से और सटीक अनुमान लगाने में मदद मिलेगी
बैंगलोर स्थित स्टार्ट-अप ने एक अद्भुत, पॉइंट-ऑफ-केयर इलेक्ट्रोकेमिकल एलिसा जांच विकसित की है जो क्लीनिकल नमूनों में कोविड-19 की कुल एंटीबॉडी केंद्रीकरण  का तेज और सटीक अनुमान लगाने में सक्षम है।
पथशोध हेल्थकेयर, सोसाइटी फॉर इनोवेशन एंड डेवलपमेंट , इंडियन इंस्टीट्यूट ऑफ साइंस  में सहायता प्राप्त स्टार्ट-अप ने कोविड-19 आईजीएम और आईजीजी एंटीबॉडी के लिए अपनी तरह का पहली, सेमी-क्वानटेटिव इलेक्ट्रोकेमिकल एलिसा जांच विकसित करने में महत्वपूर्ण सफलता हासिल की है। इसमें क्वानटेटिव विश्लेषण नमूने में घटक तत्वों का पता लगाता है। वहीं, अर्ध-मात्रात्मक विश्लेषण एंटीबॉडी केंद्रीकरण का अनुमानित अनुमान देता है। भारतीय आयुर्विज्ञान अनुसंधान परिषद  की आवश्यकताओं के अनुसार, ट्रांसलेशनल हेल्थ साइंस एंड टेक्नोलॉजी इंस्टीट्यूट , फरीदाबाद में मंजूरी के बाद, पथशोध को सेंट्रल ड्रग्स स्टैंडर्ड कंट्रोल ऑर्गनाइजेशन  से बिक्री के लिए लाइसेंस प्राप्त हुआ है।
अधिक जानकारी के लिए पढ़ें-https://pib.gov.in/PressReleasePage.aspx?PRID=1720856
पीआईबी के क्षेत्रीय कार्यालयों से मिली जानकारी
महाराष्ट्रः महाराष्ट्र सरकार ने राज्य की ऑक्सीजन की आवश्यकताओं को पूरा करने के लिए ‘मिशन ऑक्सीजन सेल्फ-रिलायंस’ योजना शुरू की है। इस योजना के तहत ऑक्सीजन उत्पादक उद्योगों को विशेष प्रोत्साहन दिया जाएगा। वर्तमान में राज्य की ऑक्सीजन उत्पादन क्षमता 1300 मीट्रिक टन प्रति दिन है। बढ़ती मांग को पूरा करने के लिए, राज्य सरकार ने प्रति दिन 3000 मीट्रिक टन ऑक्सीजन उत्पादन के लक्ष्य को हासिल करने के लिए कुछ प्रोत्साहनों की घोषणा की है। 30 जून से पहले आवेदन करने वालों को ही इस नीति का लाभ मिलेगा।
गुजरातः मुख्यमंत्री विजय रूपाणी ने मंत्रिमंडल के सदस्यों और शिक्षकों के साथ विचार-विमर्श के बाद वर्तमान शैक्षणिक सत्र के साढ़े नौ लाख छात्रों को राज्य के सरकारी, गैर-सरकारी और सहायता प्राप्त विश्वविद्यालयों और कॉलेजों में मेरिट के आधार पर आगे बढ़ाने की घोषणा की है। मेडिकल और पैरा-मेडिकल के छात्रों को इसका लाभ नहीं मिलेगा। अहमदाबाद के 1200 बिस्तर वाले सिविल कोविड अस्पताल में कोरोना के मरीजों की संख्या में 50 प्रतिशत की कमी आई है। राज्य में सक्रिय मामलों की संख्या 84,421 है। अब तक 9469 लोगों की मौत हो चुकी है। गुजरात में अब तक 7,80,471 लोग कोरोना से संक्रमित हुए हैं जिनमें से 6,86,581 लोग ठीक हो चुके हैं।
राजस्थानः म्यूकोर्मिकोसिस को महामारी घोषित करने के दो दिन बाद, स्वास्थ्य विभाग ने शुक्रवार को निजी अस्पतालों में इस बीमारी से पीड़ित मरीजों को भर्ती करने और इलाज संबंधी खर्च को निर्धारित कर दिया। चिरंजीवी स्वास्थ्य बीमा योजना के तहत इस बीमारी के निःशुल्क इलाज को भी शामिल किया जाएगा। एनएबीएच से मान्यता प्राप्त अस्पताल मध्यम बीमारी वाले मरीजों को ऑक्सीजन युक्त आइसोलेशन बेड में रखने के लिए 5,500 रुपये प्रति दिन, गंभीर बीमारी वाले मरीजों से बिना वेंटिलेटर वाले आईसीयू बेड के लिए 8,250 रुपये प्रति दिन और बहुत गंभीर बीमारी वाले मरीजों से वेंटिलेटर युक्त आईसीयू बेड के लिए 9,900 रुपये प्रतिदिन शुल्क ले सकते हैं। शुक्रवार को भी संक्रमण के दैनिक मामलों में गिरावट के साथ राज्य में कोविड-19 के 6,225 मामले दर्ज किए गए।
मध्य प्रदेशः मध्य प्रदेश में ‘ब्लैक फंगस’ को महामारी घोषित कर दिया गया है। राज्य के स्वास्थ्य आयुक्त आकाश त्रिपाठी ने कहा कि राज्य में ब्लैक फंगस के 610 मामले हैं और उनके इलाज के लिए एम्फोटेरिसिन-बी इंजेक्शन की 36,000 शीशियों की आवश्यकता है। इनमें से 190 मरीज भोपाल के अस्पतालों में हैं। इंदौर के साथ-साथ भोपाल में भी अगले 10 दिनों तक सख्त लॉकडाउन रहेगा। राज्य सरकार ने 31 मई तक लॉकडाउन में किसी भी तरह की छूट देने से इंकार किया है। राज्य में कल कोरोना संक्रमण के 4384 मामलेसामने आए। राज्य में संक्रमण की दर घटकर 5 प्रतिशत से नीचे आ गई है लेकिन मृत्यु दर अभी भी अधिक बनी हुई है। ग्रामीण क्षेत्रों में पॉजिटिविटी दर 3 प्रतिशत है जबकि शहरी क्षेत्रों में पॉजिटिविटी दर 4 प्रतिशत है। राज्य के 27 जिलों में शुक्रवार को एक भी मरीज की मौत नहीं हुई। वर्तमान में राज्य में 67,625 सक्रिय मरीज हैं। इनमें से लगभग 65 प्रतिशत होम आइसोलेशन में हैं।
छत्तीसगढ़ः राज्य में औसत पॉजिटिविटी दर अब 8 प्रतिशत तक पहुंच गई है। राज्य सरकार गैर-सरकारी संगठनों और सामाजिक संगठनों के साथ मिलकर कोरोना संक्रमण की रोकथाम पर महत्वपूर्ण जानकारी का प्रसार कर रही है और लोगों को कोविड टीकाकरण के लिए प्रेरित भी कर रही है। भिलाई में, राष्ट्रीय आजीविका मिशन के तहत महिला स्वयं सहायता समूह लोगों के टीकाकरण में महत्वपूर्ण भूमिका निभा रहे हैं। राजनंदगांव जिले में कोरोना संक्रमण को नियंत्रित करने के लिए मतदान केन्द्र स्तर पर कोटवार, ग्राम पटेल, पंचायत सचिव, आंगनबाड़ी कार्यकर्ता एवं शिक्षकों सहित अन्य स्थानीय लोगों को शामिल कर टीमें बनाई गई हैं। ये टीमें ग्रामीण लोगों को टीकाकरण के साथ-साथ कोविड संबंधी उपयुक्त व्यवहार के लिए भी प्रेरित कर रही है। छत्तीसगढ़ के शिमला कहे जाने वाले मैनपाट में रहने वाले सभी तिब्बती शरणार्थियों को कोविड का टीका लगा दिया गया है।
गोवाः ब्लैक फंगस के मामलों के इलाज के लिए, राज्य के स्वास्थ्य मंत्री विश्वजीत राणे ने गोवा मेडिकल कॉलेज में 20 बिस्तरों वाले समर्पित वार्ड की घोषणा की। इस सुविधा को 60 बिस्तरों वाले बाल चिकित्सा आईसीयू एवं एक पूरी तरह विकसित एमआईसीयू के साथ तैयार किया जाना है। कोविड-19 की संभावित तीसरी लहर के प्रबंधन के लिए विशेषज्ञ समिति का गठन किया गया है। इसमें सचिव के रूप में डॉ. जगदीश काकोडकर, अध्यक्ष के रूप में डॉ. शिवानंद बांदेकर, उपाध्यक्ष के रूप में डॉ. जोस डिसूजा और पांच अन्य सदस्य शामिल होंगे।
पंजाबः संक्रमित रोगियों की कुल संख्या 5,28,676 हैं। सक्रिय मामलों की संख्या 63,470 है। कुल मौतों की संख्या 12,888 है। कोविड-19 टीके की पहली खुराक लेने वाले  8,48,290 है। कोविड-19 टीके की दूसरी खुराक लेने वालों  की कुल संख्या 2,43,458 है। 45 से अधिक उम्र के कुल 26,68,693 लोगों को टीके की पहली खुराक दी गई। 45 से अधिक उम्र के कुल 4,42,469 लोगों को टीके की दूसरी खुराक दी गई।
हरियाणाः अब तक कुल 7,28,607 नमूने पॉजिटिव पाए गए। कुल सक्रिय कोविड-19 मरीजों की संख्या 54,397 है। मौतों की संख्या 7,317 है। अब तक कुल 52,02,934 लोगों को टीका लगाया जा चुका है।
चंडीगढ़ः प्रयोगशाला द्वारा कोविड-19 के पुष्ट मामलों की कुल संख्या 57,737 है। सक्रिय मामलों की संख्या 5,675 है। अब तक कोविड-19 से होने वाली मौतों की कुल संख्या 680 है।
हिमाचल प्रदेशः अब तक कोविड पॉजिटिव मरीजों की कुल संख्या 1,75,384 हैं। सक्रिय मामलों की कुल संख्या 31,519 हैं। अब तक कोविड से होने वाली कुल मौतें 2,638 हैं।
पीआईबी द्वारा जांचे गए तथ्य